送閔永言赴彭門
作者：蘇舜欽
朝代：宋

paragraphs: 鄙性背時向，處世介且迂。
自固以爲節，人皆指爲愚。
少年宦京邑，與眾頗異涂。
一朝被放棄，漂然落江湖。
江湖信美矣，心迹抑更孤。
永言金閨彥，器識當世無。
機發弦上矢，辯走盤中珠。
高風樂溪山，恥與勢利趨。
殊科二十年，不肯仕京都。
顧我窮悴者，一笑情相於。
日日奉杯宴，但覺懷抱攄。
瓊琚照坐席，內顧瓦礫粗。
未飲心自醉，相對氣已舒。
得忘羈旅憂，蓋以道義俱。
雲間宿古寺，花下招歌姝。
勝境尋已徧，賞心未嘗孤。
璽書趣赴治，候吏擁舳艫。
秋風卷在旆，喧喧指東徐。
郊亭對別酒，我獨增悲吁。
人生大塊間，氣類有萬殊。
賢愚各有合，惟予邈無徒。
君子誤見知，交契若勘符。
一旦又暌索，千里成闊疎。
期君早自奮，佐時發雄圖。
功成速收身，單舸還東吳。
自頭青林下，尊酒相從娛。